Diari Oficial de la Generalitat Valenciana


Sumari del DOGV 6477, del 10-03-2011 (2011/2826)

ORDE 8/2011, de 23 de febrer, de la Conselleria d'Educació, per la qual s'establix el procediment d'autorització provisional previst en la disposició addicional segona, apartat 1, del Decret 2/2009, de 9 de gener, del Consell, pel qual s'establixen els requisits mínims que han de complir els centres que impartisquen el primer cicle de l'Educació Infantil en la Comunitat Valenciana (DOCV núm. 5932, de 14.01.2009).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2011/02/23/8/dof/vci/html**

### Dades del document

Número de DOGV
:   6477

Data del DOGV
:   10-03-2011

Secció del DOGV
:   I. DISPOSICIONS GENERALS

Número del document
:   2011/2826


Data del document
:   23-02-2011

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * centre d'ensenyament
    * legislació escolar
    * personal docent
    * legislació
    * ensenyament privat
    * educació preescolar
    * ensenyament públic
    * guarda de xiquets

ORDE 8/2011, de 23 de febrer, de la Conselleria d'Educació, per la qual s'establix el procediment d'autorització provisional previst en la disposició addicional segona, apartat 1, del Decret 2/2009, de 9 de gener, del Consell, pel qual s'establixen els requisits mínims que han de complir els centres que impartisquen el primer cicle de l'Educació Infantil en la Comunitat Valenciana (DOCV núm. 5932, de 14.01.2009). [2011/2826]  
La Llei Orgànica 8/1985, de 3 de juliol, Reguladora del Dret a l'Educació, en l'article 14, determina que tots els centres docents hauran de reunir uns requisits mínims per a impartir les ensenyances amb garantia de qualitat.  
La Llei Orgànica 2/2006, de 3 de maig, d'Educació, en l'article 12, establix els principis generals de l'Educació Infantil. L'Educació Infantil constituïx una etapa educativa amb identitat pròpia, que atén xiquets i xiquetes des del naixement fins als sis anys d'edat, té caràcter voluntari i la seua finalitat és la de contribuir al desenrotllament físic, afectiu, social i intel·lectual dels xiquets. L'etapa d'Educació Infantil, segons es disposa en l'article 14.1, es dividix en dos cicles: el primer comprén fins als tres anys i el segon des dels tres fins als sis anys. En l'article 14.7 s'encomana a les administracions educatives la determinació dels continguts educatius del primer cicle d'Educació Infantil, d'acord amb el que preveu el capítol I de la dita disposició, i la regulació dels requisits que hagen de complir els centres que impartisquen el primer cicle d'Educació Infantil i que, en tot cas, es referiran a la relació numèrica alumnat-professor, a les instal·lacions i al nombre de places escolars.   
L'atenció que ha de prestar-se als xiquets i xiquetes fins als tres anys es concep i s'emmarca com una etapa educativa que configura el primer cicle de l'Educació Infantil. L'escolarització de l'alumnat en esta etapa és de crucial importància, no sols perquè fa possible la conciliació de la vida laboral amb la vida familiar, sinó també perquè és una etapa en què l'escolarització primerenca facilita l'educació compensatòria i el desenrotllament personal i social de la primera infància.  
Per tot això, el Consell va elaborar el Decret 2/2009, de 9 de gener, del Consell, pel qual s'establixen els requisits mínims que han de complir els centres que impartisquen el primer cicle de l'Educació Infantil en la Comunitat Valenciana (DOCV núm. 5932, de 14.01.2009), amb la finalitat de garantir que els centres d'Educació Infantil i escoles infantils de primer cicle que s'autoritzen reunisquen, tant en les seues instal·lacions com en la titulació del personal, les condicions que exigix una ensenyança de qualitat, adequada als xiquets d'estes edats, que responga a la finalitat educativa. Igualment, l'esmentat decret conté el procediment d'autorització que han de seguir els titulars dels centres que desitgen estar autoritzats per a impartir el primer cicle de l'Educació Infantil, en desplegament del que conté el Reial Decret 332/1992, de 3 d'abril (BOE de 09.04.1992), sobre autoritzacions de centres docents privats per a impartir ensenyances de règim general no universitàries, modificat pel Reial Decret 131/2010, de 12 de febrer (BOE de 12.03.2010).  
La disposició addicional segona, apartat 1 del mencionat Decret 2/2009 establix que, per a atendre les necessitats de la variable demanda de places escolars en els distints trams d'edat, la conselleria competent en matèria educativa podrà establir el procediment perquè, en cada curs escolar, puga autoritzar-se el funcionament de qualsevol altra distribució d'unitats o unitats mixtes, sempre que no se supere el total d'unitats autoritzades, que les aules tinguen les dimensions requerides per a albergar el grup d'alumnes que s'hi escolaritzen, el centre reunisca els requisits exigits per a les noves unitats a escolaritzar i que no se sobrepasse la ràtio establida en este decret per a cada tram d'edat.  
Després de quasi dos anys de vigència del mencionat decret i després de l'experiència de la seua aplicació, a la vista de les necessitats socials, i la fluctuant demanda de places escolars d'esta etapa, la Conselleria d'Educació ha decidit desenrotllar un procediment simplificat per a l'autorització anual del funcionament d'una composició d'unitats diferent de l'autoritzada inicialment, sempre que els centres reunisquen els requisits d'espais legalment establits. Tot això, per a aconseguir agilitzar la tramitació d'estes modificacions, per a poder garantir el compliment dels terminis establits i assegurar tant als pares o tutors dels menors com als titulars dels centres que la composició sol·licitada està garantida per a l'inici del curs escolar.  
En virtut d'això, fent ús de l'atribució que em conferix la disposició final primera del Decret 2/2009, vista la proposta de 17 de febrer de 2010 del director general d'Ordenació i Centres Docents i de conformitat amb esta,  
ORDENE  
Article 1. Objecte  
Aprovar el procediment per a l'autorització, pel període d'un curs escolar, prorrogable fins a un màxim de quatre cursos escolars, d'una diferent distribució per edats de les unitats autoritzades inicialment als centres que impartisquen el primer cicle de l'Educació Infantil, conforme al Decret 2/2009.   
Article 2. Sol·licitants  
Podran sol·licitar l'autorització provisional regulada en la present orde els titulars dels centres autoritzats conforme al Decret 2/2009.  
Article 3. Requisits  
La distribució provisional sol·licitada haurà de reunir els requisits següents:  
a. No superar el nombre total d'unitats autoritzades en el centre.  
b. Que les aules tinguen les dimensions requerides per a albergar el grup d'alumnes que s'hi escolaritzen.  
c. Que el centre reunisca els requisits exigits per a les noves unitats a escolaritzar.   
d. Que no se sobrepasse la ràtio establida en el Decret 2/2009 per a cada tram d'edat.  
Article 4. Presentació de sol·licituds i terminis  
1. L'expedient d'autorització provisional s'iniciarà a instància de part pels titulars dels centres que impartisquen el primer cicle de l'Educació Infantil, una vegada iniciat el curs escolar anterior a aquell per al qual es pretén l'autorització provisional i abans de finalitzar el mes de febrer de cada any, per mitjà de sol·licitud dirigida a la direcció general que exercisca les competències en centres docents.  
2. La sol·licitud a què es referix l'apartat anterior contindrà les següents dades i documentació:  
a. Titularitat del centre.  
b. Domicili, localitat, municipi i província.  
c. Codi del centre i denominació genèrica i específica.   
d. Composició autoritzada.  
e. Composició provisional que se sol·licita.  
f. Memòria explicativa de la sol·licitud d'autorització provisional en justificació d'atendre les necessitats de la demanda de places escolars en els distints trams d'edat.  
g. Declaració responsable per la representació de la titularitat del centre del fet que no s'han realitzat obres en el centre des de l'obtenció de l'última modificació de l'autorització. Quedaran exceptuades d'esta declaració les obres menors de reparació o manteniment que no suposen modificació de la distribució dels espais quant a la seua disposició i/o superfície i que no alteren el compliment del Decret 2/2009, de 9 de gener.  
Article 5. Procediment i tràmit d'audiència  
La sol·licitud, acompanyada de la documentació indicada en l'article anterior, serà remesa a la direcció general competent en centres docents, que comprovarà el compliment dels requisits que es detallen en l'article 3 d'esta orde, a través d'un informe tècnic que continga l'adequació als requisits mínims de la totalitat d'instal·lacions del centre i a la viabilitat del canvi d'ús de les unitats autoritzades.  
Per al cas que l'autorització provisional sol·licitada no siga viable d'acord amb el que establix esta orde i la resta de normativa vigent, es comunicarà als interessats i se'ls concedirà tràmit d'audiència per un termini de 10 dies.  
Article 6. Terminació del procediment  
Havent-se efectuat, si és el cas, el tràmit d'audiència, la direcció general que exercisca les competències en centres docents dictarà una resolució d'autorització provisional per al curs escolar següent, sempre que es complisquen els requisits establits en l'article 3 de la present orde. La resolució, íntegra, es notificarà al titular del centre; la seua part dispositiva serà publicada en el Diari Oficial de la Comunitat Valenciana.  
En qualsevol altre cas, es denegarà l'autorització provisional sol·licitada mitjançant una resolució motivada que es notificarà al titular del centre.  
Estes resolucions no posaran fi a la via administrativa, per la qual cosa es podrà interposar, en el termini d'un mes, un recurs d'alçada davant de la secretaria autonòmica competent en matèria d'educació.  
Article 7. Termini per a resoldre  
La resolució es dictarà en el termini màxim de dos mesos comptats des de la data en què la sol·licitud haja tingut entrada en el registre de l'òrgan competent per a ser tramitada. No es consideraran atorgades en cap cas per silenci les autoritzacions que siguen manifestament antijurídiques o que patisquen de vicis essencials determinants de nul·litat.  
Article 8. Contingut de la resolució   
En la resolució per la qual es concedisca l'autorització provisional, hi constaran les dades següents:  
1. Titular del centre.  
2. Domicili, localitat, municipi i província.  
3. Codi i denominació genèrica i específica.  
4. Composició autoritzada.  
5. Composició provisional autoritzada.  
6. Curs escolar per al qual s'autoritza la composició provisional.  
Article 9. Pròrroga  
Es considerarà prorrogada l'autorització provisional, fins a un màxim de quatre pròrrogues, si abans de finalitzar el mes de febrer de cada any la titularitat del centre presenta davant de la direcció general que exercisca les competències en centres docents declaració responsable que ratifique els termes manifestats en els documents a què fan referència els apartats f i g de l'article 4 d'esta orde.   
DISPOSICIÓ ADDICIONAL ÚNICA   
La present autorització donarà lloc a les corresponents inscripcions en el Registre de Centres Docents de la Comunitat Valenciana amb indicació del termini de vigència d'esta.  
DISPOSICIONS TRANSITÒRIES  
Primera. Sol·licituds que es troben en tramitació  
En el cas d'expedients que es troben en tràmit a l'entrada en vigor de la present orde, la direcció general competent en centres docents establirà els mecanismes adequats perquè puguen ser resolts per aplicació del procediment regulat per la present orde.  
Segona. Termini de sol·licitud per al curs escolar 2011/2012.  
El termini de sol·licitud que s'establix en l'article 4 es prorrogarà exclusivament per al curs 2011/2012 fins al 31 de març de 2011.   
DISPOSICIÓ FINAL  
Entrada en vigor  
La present orde entrarà en vigor el mateix dia que siga publicada en el Diari Oficial de la Comunitat Valenciana  
València, 23 de febrer de 2011  
El conseller d'Educació,  
ALEJANDRO FONT DE MORA TURÓN


Còpia Permalink ELI